ועדת החינוך, התרבות והספורט, כנסת 16, פרוטוקול מספר 516, 2005-12-05 11:40

אברהם פורז: אני מתכבד לפתוח את ישיבת ועדת החינוך, התרבות והספורט.

אברהם פורז: על סדר יומנו הצעת חוק צער בעלי חיים (הגנה על בעלי חיים) (תיקון מס' 4) (איסור נטישה), התשס"ו-2005 של חבר הכנסת יולי-יואל אדלשטיין.

אברהם פורז: הואיל ואדוני כבר הסביר לנו בפעם הקודמת את עיקרי החוק, וגם דברי ההסבר כתובים, אשחרר אותך מהצורך להסביר מחדש ונתקדם ישר בקריאת הסעיפים.

אברהם פורז: כל מי שרוצה להעיר בשלב כלשהו של קריאת הסעיפים ירים ידו.

מירב ישראלי: "הצעת חוק צער בעלי חיים (הגנה על בעלי חיים) (תיקון מס' 4) (איסור נטישה), התשס"ו-2005 סעיף 1 – הוספת סעיף 2א לחוק העיקרי בחוק צער בעלי חיים (הגנה על בעלי חיים), התשנ"ד-1994 (להלן – החוק העיקרי), אחרי סעיף 2 יבוא: "2א איסור נטישה של בעל-חיים (א) לא ייטוש בעלים של בעל-חיים, או אדם שבעל חיים נמצא ברשותו או באחריותו (בחוק זה – מחזיק) את בעל-החיים.

מירב ישראלי: (ב) נמצא בעל-חיים עזוב, על בעליו ועל מי שהחזיק בו באחרונה, נטל ההוכחה כי לא נטשו.

מירב ישראלי: " סעיף 2 – תיקון סעיף 11 לחוק העיקרי בסעיף 11 לחוק העיקרי, האמור בו יסומן "(א)" ואחריו יבוא: "(ב) תאגיד הפועל שלא למטרות רווח שבין מטרותיו איסוף בעלי חיים וטיפול בהם או רשות מקומית, שהחזיקו בבעל חיים שננטש, רשאים להיפרע מהבעלים או מהמחזיק את הוצאות החזקתו, לתקופה שלא תעלה על 60 ימים.

מירב ישראלי: " סעיף 3 – תיקון סעיף 17 לחוק העיקרי בסעיף 17 לחוק העיקרי – (1) בסעיף קטן (ב), אחרי "סעיפים" יבוא "2א,";" סעיף 17 לחוק העיקרי הוא סעיף העונשין.

מירב ישראלי: סעיף קטן 17(ב) קובע שנת מאסר.

מירב ישראלי: כלומר, העונש על איסור הנטישה הוא שנת מאסר.

מירב ישראלי: "(2) אחרי סעיף קטן (ב) יבוא: "(ב1) נעברה עבירה לפי סעיף 2א, תהא זו הגנה לנאשם אם הוכיח כי נקט את כל האמצעים האפשריים למניעתה.

מירב ישראלי: "" הסעיף הזה נועד להתמודד עם אפשרות שאדם עשה הכול כדי למצוא מקום לבעל החיים.

אברהם פורז: לא כתבנו מתי החוק נכנס לתוקף, השארנו את זה פתוח.

אברהם פורז: בישיבה הקודמת אמרנו שטרם נמצא פתרון לאדם שרוצה למסור את בעל-החיים שברשותו ולכן, חבר הכנסת אדלשטיין, לדעתי, בהסכמתך, צריך לקבוע שהחוק הזה ייכנס לתוקף בעוד תקופה ארוכה יחסית, כדי לאפשר בינתיים לכל הגורמים להיערך לאלטרנטיבה, כי היום אם מישהו תקוע עם כלב אין לו מה לעשות, פרט להמתתו.

אברהם פורז: לא ניצור מצב שבהיעדר פתרון קליטה הוא צריך להמית את בעל-החיים, את זה אנחנו בוודאי לא רוצים.

יולי יואל אדלשטיין: הצעתך מקובלת עלי.

יולי יואל אדלשטיין: צריך להסדיר את זה.

אברהם פורז: נקבע שנתיים?

יולי יואל אדלשטיין: אולי קצת פחות מזה.

יולי יואל אדלשטיין: דיברת, ובצדק, מתוך ניסיונך, וגם ניסיוני הצנוע מראה שבלי לחץ לא עושים.

אברהם פורז: 18 חודשים.

אברהם פורז: "תחילתו של חוק זה 18 חודשים מיום פרסומו".

אברהם פורז: למישהו יש הערות?

ניר וילנר: בסעיף 3(2) לתיקון [סעיף 17(ב1) לחוק העיקרי] כתוב: "הוכיח כי נקט את כל האמצעים".

ניר וילנר: לא ברור לנו מה זה "כל האמצעים" ומה זה מוסיף.

אברהם פורז: נוסח כזה מופיע בחוקים רבים.

אברהם פורז: זה מעביר את נטל הראיה.

אברהם פורז: אסור לו לנטוש, אבל אם הכלב ברח – מה הוא יכול לעשות?

מירב ישראלי: בדרך כלל אומרים "נקט בכל האמצעים הסבירים", אולם בישיבה הקודמת הוועדה החליטה שהיא רוצה משהו חזק יותר, ללכת מעבר לזה – שהוא עשה את כל המאמצים כדי למצוא פתרון לבעל החיים.

מירב ישראלי: לכן הסעיף נוסח בצורה הזאת.

אברהם פורז: במילא זה יגיע בפני שופט, ואם שופט יראה שאדם באמת עשה הכול ולא הסתייע, אני מניח שזאת תהיה הגנה טובה.

מירב ישראלי: מה אתם מציעים?

ניר וילנר: הסעיף הזה נותן לו חסינות.

ניר וילנר: הוא יוכל להגיד: התקשרתי ל-3 אגודות, דיברתי עם דוד שלי ובזה נקטתי את כל האמצעים.

מירב ישראלי: בישיבה הקודמת, משרד המשפטים טען שאי אפשר לקבוע עבירה פלילית ולהעמיד אדם במצב שהוא עובר עבירה פלילית בלי לתת לו פתרון כלשהו.

מירב ישראלי: לכן הסעיף נוסח בצורה הזאת.

צחי נבו: יש אגודה שתמיד מקבלת בעלי חיים – "צער בעלי חיים".

צחי נבו: תמיד יש פתרון.

יולי יואל אדלשטיין: היו כאן שתי דעות.

יולי יואל אדלשטיין: היתה דעה מחמירה יותר כלפי הנטישה, שבין היתר אני נקטתי בה, והיו חברי כנסת שאמרו, בצדק, שלפי הצעת החוק כל מי שברח לו חתול יישב מייד בבית-סוהר.

יולי יואל אדלשטיין: זאת היתה פשרה.

יולי יואל אדלשטיין: אמרנו, יושב-ראש הוועדה ואנוכי, שהשופט בדרך כלל אדם סביר.

יולי יואל אדלשטיין: אם יבוא קשיש ויגיד: הייתי ב"צער בעלי חיים" ובכלבייה העירונית ובעוד שני מקומות ולא קיבלו את הכלב ואז כבר לא היה לי כוח ושחררתי אותו – אני מניח שהשופט לא יכלא אדם כזה בבית-סוהר.

יולי יואל אדלשטיין: זאת הפשרה שהתקבלה, וכל הגורמים, כולל משרד המשפטים, אמרו שכך סביר לנסח את הסעיף.

עדן פוגל: בסעיף 2 לתיקון [סעיף 11(ב) לחוק העיקרי], הייתי מעוניין להכניס, בנוסף למילה "תאגיד", גם "מרפאה וטרינרית אשר לידיה נמסר כלב".

אברהם פורז: בסדר, גם "רופא וטרינר".

מירב ישראלי: זה צריך להיות גוף משפטי כלשהו, או אדם או תאגיד.

אברהם פורז: אני מציע לכתוב "או רופא וטרינר".

אברהם פורז: בדרך כלל רופאים וטרינרים לא רושמים חברות.

אברהם פורז: בשעתו נאבקתי על ההגדרה בחוק הרופאים הווטרינריים, ששליחות הרופא הווטרינר היא, בין היתר, לסייע למזור לבעלי חיים.

אברהם פורז: בהצעה הממשלתית זה לא היה כלול, הכול היה לפרט לזה, ובמליאה הצלחתי לנצח את הממשלה.

אברהם פורז: הם לא רצו את הסעיף הזה.

תומי שדה: אבל גופים וולונטריים, כמו גם הרופא הווטרינר, יכולים גם לא לקבל בעל-חיים להשגחתם.

אברהם פורז: הסעיף הזה קובע שאם הוא קלט בעל-חיים עזוב וטיפל בו והחזיק אותו בפנסיון, זכותו להיפרע מהבעלים או המחזיק שנטש את הוצאות החזקתו.

אברהם פורז: הוא לא חייב.

אברהם פורז: מי בעד להעביר את הצעת החוק לקריאה שנייה ושלישית?

אברהם פורז: תחולת החוק 18 חודשים מיום פרסומו.

אברהם פורז: בעד הצעת חוק צער בעלי חיים (הגנה על בעלי חיים) (תיקון מס' 4) (איסור נטישה), התשס"ו-2005– 3 נגד – אין נמנעים – אין הצעת החוק נתקבלה.

אברהם פורז: 3 בעד, אין מתנגדים ואין נמנעים.

אברהם פורז: הצעת חוק צער בעלי חיים (הגנה על בעלי חיים) (תיקון מס' 4) (איסור נטישה), התשס"ו-2005 עוברת לקריאה שנייה ושלישית.

אברהם פורז: אני מודה לכולכם על שיתוף הפעולה.

אברהם פורז: אנחנו עוברים להצעת חוק צער בעלי חיים (הגנה על בעלי חיים) (תיקון מס' 5) (איסור על סירוב או על מתן עדיפות במסירת בעלי חיים), התשס"ו-2005.

מירב ישראלי: סעיף 1 – הוספת סעיף 4א "בחוק צער בעלי חיים (הגנה על בעלי חיים), התשנ"ד-1994, אחרי סעיף 4 יבוא: "4א.

מירב ישראלי: איסור על סירוב או על מתן עדיפות במסירת בעלי חיים (א) תאגיד הפועל שלא למטרות רווח שבין מטרותיו איסוף בעלי חיים, טיפול בהם ומסירתם, לא יסרב למסור בעל-חיים לאדם מחמת מקום מגוריו, ולא ייתן עדיפות במסירת בעלי חיים לתושבי אזור מסוים, ובלבד שהשתכנע כי האדם שלו נמסר בעל-החיים מסוגל לספק לבעל החיים תנאי מחיה הולמים, לרבות טיפול וטרינרי, אם יידרש.

מירב ישראלי: (ב) אדם הטוען להפרת הוראות סעיף קטן (א), רשאי להתלונן בפני הממונה ובפני יושב-ראש הקרן, ואלה יבדקו את התלונה וישיבו למתלונן.

מירב ישראלי: "" בסעיף קטן (ב) יש לי הערה.

מירב ישראלי: בדקתי בחוק ומצאתי שהקרן סטטוטורית, אולם היושב-ראש לא, וזה גם לא מסמכויותיה של הקרן.

אברהם פורז: נאמר: "בפני הממונה", ונשמיט "בפני יושב-ראש הקרן".

אברהם פורז: זה סביר.

אברהם פורז: החלשנו מאוד את החוק.

אברהם פורז: הוא לא פלילי יותר.

אברהם פורז: החוק בסך הכול מאפשר למי שחושב שקיפחו אותו ושארגון למען בעלי חיים פעל לא נכון להתלונן בפני הממונה.

אברהם פורז: הממונה על חוק צער בעלי חיים יבדוק את התלונה, אם היא מוצדקת או לא.

צחי נבו: על פניו קשה לי לבוא בטענות להצעת החוק, פרט לדבר אחד.

צחי נבו: מחר יעשו חוק שיקבע שאסור לצחי לגדל שיער ארוך.

אברהם פורז: כאשר תעלה הצעת חוק כזאת תבוא ותתנגד.

אברהם פורז: אנחנו לא עוסקים כאן בענייני פרנויה.

אברהם פורז: אם תעלה הצעת חוק שתחייב אותך לגדל זקן תבוא ותתלונן.

צחי נבו: בסך הכול זאת הצעת חוק פופוליסטית נגד עמותה מסוימת, שקבעה תקנה לטובת הכלבים.

אברהם פורז: אבל לא עשינו כלום לעמותה.

אברהם פורז: אמרנו שיש בפני מי להתלונן, זה הכול.

צחי נבו: אני יכול לחיות עם זה.

אברהם פורז: איש לא חסין בפני ביקורת.

אברהם פורז: יצרנו מנגנון ביקורת.

צחי נבו: גם אני בעד ביקורת, ועדיין, בנוכחות המציע אני מביע תמיהה.

אברהם פורז: מיצינו את העניין.

אברהם פורז: בישיבה הקודמת קיימנו דיון ארוך.

אברהם פורז: אנחנו בשלים לקבל החלטה.

אברהם פורז: מי בעד להעביר את החוק לקריאה שנייה ושלישית, בכפוף לתיקון?

אברהם פורז: בעד הצעת חוק צער בעלי חיים (הגנה על בעלי חיים) (תיקון מס' 5) (איסור על סירוב או על מתן עדיפות במסירת בעלי חיים), התשס"ו-2005 – 3 נגד – אין נמנעים – אין הצעת החוק נתקבלה.

אברהם פורז: 3 בעד, אין מתנגדים ואין נמנעים.

אברהם פורז: הצעת החוק עברה לקריאה שנייה ושלישית.

אברהם פורז: אני מודה לכל המשתתפים ולמציעים.

אברהם פורז: אנשי "צער בעלי חיים ישראל", אל תיפגעו.